สั่ง 50 เขตกำหนดจุดติดป้ายหาเสียง
รวบรวมให้ กทม.พิจารณา-ถนนสายเดียวขึ้นหลายเขตทำสับสน,ที่ศาลาว่าการ กทม. เมื่อวันที่ 29 ม.ค. นางศิลปสวย ระวีแสงสูรย์ ปลัด กทม. เป็นประธานการประชุมพิจารณากำหนดสถานที่ติดแผ่นป้ายเกี่ยวกับการโฆษณาหาเสียงเลือกตั้งสมาชิกสภาผู้แทนราษฎร (ส.ส.) กรุงเทพมหานคร ครั้งที่ 1/2562 โดยมีนายสมภาคย์ สุขอนันต์ รองปลัด กทม. น.ส.วิชชุดา เมฆานุวงศ์ ผอ.สำนักงานคณะกรรมการการเลือกตั้ง กทม. พร้อมด้วยคณะกรรมการการเลือกตั้ง กทม. และเจ้าหน้าที่ผู้เกี่ยวข้องร่วมประชุม นางศิลปสวยกล่าวว่า ที่ประชุมได้พิจารณารายละเอียดของสถานที่ติดป้ายหาเสียงการเลือกตั้งของแต่ละเขต โดยทั้ง 50 สำนักงานเขตได้รวบรวมข้อมูลส่งมาที่สำนักงานปกครองและทะเบียนครบถ้วนแล้ว แต่พบว่าบางเขตยังไม่มีความชัดเจนในรายละเอียดของถนน เนื่องจากถนนบางสายไม่ได้อยู่ในพื้นที่เขตเดียวกันทั้งหมดตลอดสาย มีการแบ่งพื้นที่รับผิดชอบเป็นฝั่ง ดังนั้น เขตจะต้องระบุให้ชัดเจนว่าเป็นถนนฝั่งเลขคู่หรือเลขคี่ รวมถึงให้กำหนดจุดเริ่มต้นและจุดสิ้นสุดที่อนุญาตให้ถูกต้องครบถ้วน ในส่วนนี้จะแจ้งให้เขตแก้ไขให้แล้วเสร็จภายในวันที่ 29 ม.ค. อย่างไรก็ตาม กกต.กทม.จะออกประกาศกำหนดสถานที่ติดป้ายหาเสียงภายในวันที่ 31 ม.ค.2562,สำหรับจุดที่สามารถปิดประกาศเกี่ยวกับการเลือกตั้งของผู้สมัครรับเลือกตั้งเป็นสมาชิกสภาผู้แทนราษฎรได้ในขณะนี้คือบริเวณด้านหน้าศาลาว่าการ กทม.1 และ กทม.2 รวมถึงพื้นที่อาคารสำนักงานเขตทั้ง 50 เขต นอกจากนี้ ปลัด กทม.ได้กล่าวในที่ประชุมว่า ขอให้ผู้ตรวจการเลือกตั้ง กทม.ลงพื้นที่และแนะนำแนวทางปฏิบัติที่ถูกต้องให้แก่สำนักงานเขต เนื่องจากการเลือกตั้งครั้งนี้ไม่เหมือนครั้งที่ผ่านมา อาจมีประเด็นที่เขตยังสับสนอยู่ เพื่อไม่ให้เกิดความผิดพลาดในการเลือกตั้งครั้งนี้.
นางศิลปสวย ระวีแสงสูรย์ ปลัด กทม. เป็นประธานการประชุมพิจารณากำหนดสถานที่ติดแผ่นป้ายเกี่ยวกับการโฆษณาหาเสียงเลือกตั้งสมาชิกสภาผู้แทนราษฎร (ส.ส.)
ศิลปสวย ระวีแสงสูรย์,ป้ายโฆณาหาเสียง,การเลือกตั้ง,จุดติดป้ายหาเสียง,สมภาคย์ สุขอนันต์